Det er til august, der for første gang nogensinde bliver spillet så stor og prestigefyldt en golfturnering i Frederikshavn Golfklub, og til den tid skulle der gerne være rullet en kvart million kroner ind på kontoen til klubben fra Frederikshavn Kommune. Golfklubben havde søgt om 350.000 kroner i tilskud til at holde Challenge Tour Turneringen, men må altså nøjes med 100.000 kroner mindre. - Til gengæld så er vi blevet enige om at stå klar og hjælpe i et omfang, der svarer til omkring 100.000 kroner i mandskabs ressourcer, siger Kurt Kirkedal Jensen, der er byrådsmedlem i Frederikshavn Kommune for Socialdemokratiet og medlem af økonomiudvalget, der netop har nikket ja til ansøgningen. Stærk branding som sportsby Det var tilbage i august sidste år, at Frederikshavn Golfklub kunne præsentere den store nyhed, idet en afdeling af den prestigefyldte golfturnering Challenge-Tour i år skal spilles på deres baner. - Det er en stærk branding af Frederikshavn som eventby og sportsby, fastslår Kurt Kirkedal Jensen. Der vil efter planen blive tv-transmitteret et resume af turneringen og manges øjne vil være rettet mod Frederikshavn. Måske nyt golfturist-mekka Deltagerantallet forventes at blive mellem 120- 160 personer fra 30-35 forskellige nationaliteter, og Frederikshavn Golfklub vil etablere publikums spots ved banen til at tiltrække tilskuere. Der vil være gratis adgang, og man forventer omkring 4000 tilskuere. Syd for fjorden har Himmerland i flere år nydt godt af de mange turister, den store omsætning og positive omtale, der har fulgt med den professionelle golfturnering, Made In Denmark -  og det håber såvel kommunen som turismebranchen og golfklubben også vil gavne Frederikshavn.

Opsummering:
Frederikshavn Kommune vil gerne give et bidrag til golf i verdensklasse, når Challenge Touren for første gang kommer til Vendsyssel.